ഏറ്റുമാനൂര് ക്ഷേത്രത്തിലെ തിരിമറി: പകരം വച്ചത് മറ്റൊരു തിരുവാഭരണം കോട്ടയം: ഏറ്റുമാനൂര് മഹാദേവ ക്ഷേത്രത്തില് നടയ്ക്കുവച്ച സ്വര്ണ രുദ്രാക്ഷമാലയല്ല ഇപ്പോള് ക്ഷേത്രത്തിലുള്ളതെന്ന് വിജിലന്സ് എസ്.പി പി. ബിജോയി ദേവസ്വം ബോര്ഡിന് റിപ്പോര്ട്ട് നല്കി. 23 ഗ്രാം തൂക്കവും 81 മുത്തുകളുമുണ്ടായിരുന്ന പഴയ മാല മാറ്റി 72 മുത്തുകളും 20 ഗ്രാം തൂക്കവുമുള്ള മാല പകരം വച്ചതാണെന്നും തിരിമറി യഥാസമയം ഉന്നതാധികാരികളെ അറിയിക്കുന്നതില് ബന്ധപ്പെട്ടവര് വീഴ്ച വരുത്തിയെന്നും റിപ്പോര്ട്ടില് പറയുന്നു. സ്വര്ണ്ണ രുദ്രാക്ഷമാലയില് 9 മുത്തുകള് കാണാതായതിനെ തുടര്ന്നാണ് വിജിലന്സ് അന്വേഷണം തുടങ്ങിയത്. പുതിയ മേല്ശാന്തിയെത്തുന്നതുമായി ബന്ധപ്പെട്ട് നടത്തിയ കണക്കെടുപ്പിലാണ് മുത്തുകളുടെ കുറവ് ശ്രദ്ധയില്പ്പെട്ടത്. കേസെടുത്ത ഏറ്റുമാനൂര് പൊലീസ് മുന് മേല്ശാന്തിയടക്കം 2006 മുതലുള്ള 12 ജീവനക്കാരുടെ മൊഴി രേഖപ്പെടുത്തിയെങ്കിലും അന്വേഷണം നീളുന്നതില് ഭക്തജനങ്ങള്ക്കിടയില് പ്രതിഷേധമുയര്ന്നിരുന്നു. വിഗ്രഹത്തില് ചാര്ത്തുന്ന മാലയായതിനാല് ജീവനക്കാര്ക്കെതിരെ ആരോപണമുയര്ന്നിരുന്നെങ്കിലും ഇക്കാര്യത്തില് റിപ്പോര്ട്ട് പഠിച്ച ശേഷമേ പ്രതികരിക്കാന് കഴിയൂ എന്ന് ദേവസ്വം ബോര്ഡ് പ്രസിഡന്റ് ഡോ. എന്. വാസു അറിയിച്ചു.